समानता, जनकल्याण या प्रगति जैसी अमूर्त अवधारणाओं तथा राष्ट्र या समाज जैसी बड़ी इकाइयों की कल्पना कर उनके लिए स्वयं को उत्सर्ग करके ही हम अपने देश को आगे ले जा सकेंगे। हम जब तक जनतंत्र के व्यापक आदर्श की कल्पना द्वारा अपने चुनावों को मैत्रीपूर्ण न बना लें तब तक हम कभी जनतंत्र के सच्चे अधिकारी नहीं हो सकेंगे। विराट की जो कल्पना सामूहिकता में की जा सकती है उसका व्यक्तिवादी सोच के दायरे में समा पाना असंभव है। राष्ट्रोन्नति जैसे बड़े स्वप्न को साकार करने के लिए हमें लोगों को उनके व्यक्तिवादी सोच के दायरे से बाहर लाना होगा। यह लक्ष्य उनमें कुछ लेने के बजाय कुछ देने की तथा भोग के बजाय आत्मोत्सर्ग की प्रवृत्ति उत्पन्न करके एवं उन्हें उच्चतर व सूक्ष्मतर मानवीय संवेदनाओं के अनुभव में समर्थ बनाकर ही प्राप्त किया जा सकता है।